2014. december 12.

ORSZÁGOS ORVOSI REHABILITÁCIÓS INTÉZET

SAJTÓKÖZLEMÉNY

AZ ORSZÁGOS ORVOSI REHABILITÁCIÓS INTÉZETBEN FEJLESZTÉS INDUL AZ ÉPÜLETEK ENERGETIKAI KORSZERŰSÍTÉSÉRE ÉS A MEGÚJULÓ ENERGIA HASZNOSÍTÁSÁRA

Az Országos Orvosi Rehabilitációs Intézet projektbe bevont három épületében az energiaigények és az energiahordozó-felhasználás csökkentése, illetve a fosszilis bázisú energia használatának mérséklése a cél. A projekt megvalósulásával az épületek működtetési költségei számottevően csökkennek.

Az Országos Orvosi Rehabilitációs Intézet projektbe vont épületei jelenleg nem felelnek meg a korszerű működtetési elvárásoknak, ez tette szükségessé energetikai felújításukat.

Ennek érdekében az épületek homlokzatait és külső falait a felújítás során kívülről hőszigeteléssel látják el, valamint a padlásfödém és a lapostető is új szigetelést kap. A nyílászárókat a kor igényeinek megfelelő, korszerű hatkamrás típusúakra cserélik.

Az energetikai felújítás részeként a gépészeti rendszer is megújul: az összesen hat új kazán mellé korszerű, egyedi hőszabályzóval ellátott radiátorok is kerülnek, melyek tovább növelik az energetikai hatékonyságot. A használati melegvíz-rendszert a kivitelezés során cirkulációssá alakítják, és az egyes épületek melegvíz-igényének részleges ellátására napkollektoros rendszer épül. A komoly földgáz megtakarítást jelentő kollektorok az épületek DNY-i tetőfelületein kapnak helyet.

A projekt keretében a világítási rendszer is megújul, így a korszerűsítés után annak energiaigénye is mintegy a felére csökken.

Az Intézet parkolója fedést kap, melynek tetejére villamosáramot termelő napelemtelep épül, tovább csökkentve a fenntartási költségeket.